b'\n_START_ARTICLE_\nEna\xc4\x8dba stanja\n_START_PARAGRAPH_\nEn\xc3\xa1\xc4\x8dba st\xc3\xa1nja v fiziki in termodinamiki podaja zvezo med temperaturo, tlakom in prostornino za dano snov ali zmes snovi. Ena najpreprostej\xc5\xa1ih ena\xc4\x8db stanja je splo\xc5\xa1na plinska ena\xc4\x8dba, ki navzlic svoji preprostosti razmeroma dobro velja za pline pri nizkih tlakih in visokih temperaturah, odpove pa v obmo\xc4\x8dju visokih tlakov in nizkih temperatur._NEWLINE_Navzlic svojim pomanjkljivostim se splo\xc5\xa1na plinska ena\xc4\x8dba uporablja na \xc5\xa1tevilnih podro\xc4\x8djih fizike in tehnike. Zaradi preproste oblike omogo\xc4\x8da enostavno re\xc5\xa1itev \xc5\xa1tevilnih problemov, \xc4\x8de lahko privzamemo, da se sistem obna\xc5\xa1a kot idealni plin. Re\xc5\xa1itve postanejo bolj zapletene in manj pregledne, \xc4\x8de je potrebno upo\xc5\xa1tevati katero od natan\xc4\x8dnej\xc5\xa1ih ena\xc4\x8db stanja._NEWLINE_Splo\xc5\xa1no plinsko ena\xc4\x8dbo je mo\xc4\x8d izpeljati z orodji statisti\xc4\x8dne mehanike, \xc4\x8de upo\xc5\xa1tevamo, da plin sestavlja zelo veliko \xc5\xa1tevilo molekul, med katerimi ne delujejo privla\xc4\x8dne ali odbojne sile. V realnih plinih molekule med seboj interagirajo podobno kot v kapljevinah._NEWLINE_Glavna pomanjkljivost splo\xc5\xa1ne plinske ena\xc4\x8dbe je, da ne napoveduje kapljevinske faze. Ve\xc4\x8dina ostalih ena\xc4\x8db to odpravlja. Praviloma so to ena\xc4\x8dbe tretjega reda v prostornini, ki imajo enega ali tri realne korene. Kadar je koren en sam, nimamo opravka s kapljevinsko fazo, dobljena re\xc5\xa1itev pa ustreza kar prostornini plina. Kadar so re\xc5\xa1itve tri, ustreza najvi\xc5\xa1ja vrednost prostornini plinaste faze, najni\xc5\xbeja pa prostornini kapljevinaste faze, medtem ko je vmesna re\xc5\xa1itev artefakt brez fizikalne vsebine.'